Ďakujem. Rozumiem tomu tak, že bod 49 a 50, to znamená správu o plnení úloh a zameranie zahraničnej politiky, aby pán minister uviedol naraz a rozpravu spojíme k obidvom bodom. Je všeobecný súhlas? (Súhlasná reakcia pléna.) Ďakujem. Je to konzultované aj s pánom ministrom, takže urýchlime trošku čas a myslím, že to bude efektívnejšie. Takže, vážené kolegyne, kolegovia, teraz pristúpime k druhému a tretiemu čítaniu o  návrhu na vyslovenie súhlasu Národnej rady Slovenskej republiky s Dohodou o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej. Tento návrh vlády ste dostali ako tlač 550 a spoločnú správu výborov máte ako tlač 550a.  Návrh vlády odôvodní minister zahraničných vecí Slovenskej republiky pán Ján Kubiš. Prosím ho, aby sa ujal slova. Nech sa páči, pán minister.
Procedurálne vystúpenie predstavenie bodu hlasovania